พาณิชย์คาดทั้งปี 58 ส่งออกติดลบใกล้เคียง -5.5% จากเดิมคาด -3%
พาณิชย์ คาดทั้งปี 58 ส่งออกติดลบใกล้เคียง -5.5% จากเดิมคาด -3% เนื่องจากปกติแล้วตัวเลขการส่งออกจะดีในช่วงปลายปี
28 ธ.ค. 2558

นายสมเกียรติ ตรีรัตนพันธ์ ผู้อำนวยการสำนักงานนโยบายและยุทธศาสตร์การค้า กระทรวงพาณิชย์ ประเมินว่า การส่งออกของไทยทั้งปีนี้จะใกล้เคียงกับระดับ -5.5% จากเป้าหมายอย่างเป็นทางการที่ตั้งไว้ที่ระดับ -3% ทั้งนี้เชื่อว่าการส่งออกในเดือน ธ.ค.นี้คงจะไม่แย่ไปกว่าในเดือน พ.ย.ซึ่งอยู่ที่ระดับ -7.42% เนื่องจากปกติแล้วตัวเลขการส่งออกจะดีในช่วงปลายปี
“ส่งออกทั้งปีคงไม่ต่างไปจาก -5.5% เพราะตัวเลขเดือน ธ.ค.คงไม่แย่ไปกว่า -7% ของเดือน พ.ย. ซึ่งในเดือนสุดท้ายตามหลักแล้วตัวเลขการส่งออกจะดีขึ้น” นายสมเกียรติ กล่าว
พร้อมมองว่า หากเปรียบเทียบการส่งออกของไทยกับหลายประเทศทั่วโลกแล้วจะเห็นว่าการส่งออกของไทยยังอยู่ในสถานการณ์ที่ดีกว่า ซึ่งกองทุนการเงินระหว่างประเทศ(IMF) คาดการณ์ไว้ว่าการส่งออกโดยรวมของโลกที่ปีนี้จะอยู่ที่ -11.2% ส่วนปี 59 การส่งออกโดยรวมของโลกจะกลับมาขยายตัวเป็นบวกที่ 2.4%
อย่างไรก็ดี ปัจจัยที่น่าเป็นห่วงมากที่สุดสำหรับการส่งออกในปีหน้า คือ สถานการณ์ราคาน้ำมันดิบในตลาดโลกหากยังมีแนวโน้มปรับตัวลดลงจากปัจจุบัน เพราะราคาน้ำมันดิบในตลาดโลกมีผลกับสินค้าที่มีความเกี่ยวเนื่องกับน้ำมันที่มีสัดส่วนถึง 10% ของมูลค่าการส่งออกโดยรวม นอกจากนี้ราคาน้ำมันที่ลดลงยังมีผลกระทบต่อรายได้ที่ลดลงของประเทศผู้ส่งออกน้ำมันเช่นกัน ซึ่งจะมีผลกระทบมาถึงเศรษฐกิจโลกด้วย
ทั้งนี้ กระทรวงพาณิชย์ได้ตั้งเป้าหมายการส่งออกของปี 59 ไว้ว่าจะขยายตัวได้ 5% โดยมองว่าสินค้าในกลุ่มยานยนต์ปีหน้าจะขยายตัวได้ในระดับเลข 2 หลัก และจะเป็นตัวขับเคลื่อนที่สำคัญของการส่งออกไทยในปีหน้าด้วย
 
 